दक्षिण में, जहाँ साँवला होना सामान्य बात है, भी चंद पीतवर्णी लड़कियों को आदर्श बना दिया गया। वहाँ साँवली लड़कियों को अपने दहेज के लिए ज्यादा पैसा और सोना इकठ्ठा करना पड़ता है। उत्तर भारत के कितने ही निजी अस्पतालों में दक्षिण से लड़कियाँ इसलिए काम करती हैं कि शादी का दहेज जुट जाए। यह दुर्भाग्य है हमारा कि प्रेम पाने, किसी से तारीफ पाने की उम्मीद में हम अपनी ही नजर में गिर जाते हैं। जिस समाज और जिस पुरुष की ओर स्त्री टकटकी बाँधे देखती है उसकी नजर मर्दवादी तो थी ही, अब बाजारवादी भी हो गई है। उसे औरत का सौन्दर्य कुछ खास किस्म के इंच में, लम्बाई और चौड़ाई में नजर आता है। मुझे बहुत पहले किसी की लिखी एक कहानी याद आ रही है ‘त्रिज्या’ जो इस बात को ले कर लिखी गई थी कि एक लड़की अपने कम उन्नत वक्ष को ले कर कितनी परेशान है और उसे किस तरह की मुश्किलों का सामना करना पड़ता है। बाजार द्वारा तैयार की गई, पाली-पोसी गई इस कुंठा से निपटने के लिए बाजार में अनगिनत दुकानें सजी हैं। वे हर चीज बेचते हैं। बाल से ले कर चमड़ी तक। बाजार के पास औरत तो जिग्सा पजल के रूप में उपलब्ध है - कितनी कमर, कितना सीना, कितना होंठ, सब जोड़ लो। इंची टेप लेकर उसकी मुस्कान भी नाप के चिपका सकते हैं।